《次韵和李寔父焰火行》
宋代·舒岳祥

山樵夏斩樗栎枝，受昼日炙兼风吹。
天寒岁晚见功用，春透肝风连腰肢。
一室暖香胜桦烛，破衲纫缝针线续。
床头翁子新篘成，翁媪分虀小筵席。
山家此乐无厌时，何须玉笋扶金卮。
我亦平生知此味，今年此味奇更奇。
山中低厂编错薪，不知山外飞氛尘。
一尘一窝榾柮老稚均，此时痛快出苦辛。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。